# ACTA DE LA SESSIÓ ORDINÀRIA CELEBRADA PER L’AJUNTAMENT PLE EN DATA VINT-I-NOU D’ABRIL DE DOS MIL TRETZE.

**Identificació de la sessió**

Caràcter: Ordinari

Data: 29 d’abril de 2013

Lloc: Sala d’Actes de l’Ajuntament de Fontcoberta

Hora. Les 21’30h.

**Assistents:**

Alcaldessa accidental: Sra. Pilar Busquets Barceló

Regidors:

- Sr. Carles Pedrola Carreras

- Sr. Xavier Cros Verdaguer

* Sr. Narcís Bartis Bosch
* Sr. Lluís Freixa Macià
* Sr. Jaume Roura i Noguer
* Sra. Consol Mas i Torres.
* Sr. Francesc Molina Jiménez

Excusa assistència el Sr. Joan Estarriola i Vilardell

Hi assisteix, com a Secretària de la Corporació, la Sra. Maria Grau i Pagès.

L’Alcaldessa Accidental obre l’acte públic i es procedeix a tractar els assumptes inclosos a l’ordre del dia .

**1r.- APROVACIO ACTA ANTERIOR.-**

Els membres de la Corporació disposen d’una fotocòpia de l’esborrany de l’acta de la sessió celebrada el dia 25 de març de dos mil tretze, que és aprovada amb les següents esmenes en el punt de precs i preguntes:

* Hi ha una paraula equivocada diu “sancionat” i ha de dir “censurat”.
* En un altre punt del precs i preguntes on diu “que celebren que es faci la poda dels arbres de la Plaça de Catalunya, però es fa massa tard” el regidor Sr. Lluís Freixa comenta que el que el va dir va ser “ que es fa tard tant en anys com en mesos, anys perquè s’havia de fer dos o tres anys abans ja que es tard perquè les arrels ja han crescut massa i en mesos perquè ja estaven brotant, aquest any segurament faran molt poca ombra” .

Pren la paraula la secretària municipal i repeteix el que va dir en el passat ple, que l’acta és un resum breu i concís del que s’ha dit en el Ple, i que en tot cas els precs i preguntes es portin per escrit.

**2n.- INFORMACIÓ DECRETS D’ALCALDIA**

La Sra. Alcaldessa dóna compte al Ple de les resolucions d’alcaldia núm. 36 a la 55/2013. El Ple es dóna per assabentat.

**3r.- INFORMACIONS DE L’ALCALDIA I DEL DESPATX OFICIAL**

Pren la paraula el Sr. Alcalde i dóna compte al Ple de l’última correspondència oficial rebuda, de la que cal destacar:

* Escrit de l’Àrea de Promoció Econòmica i programa de Barris de l’Ajuntament de Banyoles, en el que presenten el catàleg d’activitats i visites guiades.
* Escrit de l’Àrea d’esports de l’Ajuntament de Banyoles en el que comuniquen que es durà a terme la IX Triatló “B” Banyoles-Pla de l’Estany.
* Escrit del Consell Comarcal en el que comuniquen que procediran formalment en el seu nom i en el de l’Ajuntament de Fontcoberta a reclamar a la Generalitat de Catalunya-Departament de Governació l’import de 13.506,50 euros en concepte d’interessos de demora abonats a l’empresa Servià Cantó SA a causa del retard en el pagament dels imports finançats a través del Pla Únic d’Obres i Serveis de Catalunya.
* Escrit de la Diputació de Girona en el que comuniquen la resposta a la carta del Sr. Alcalde en la que sol·licitava com estava el possible condicionament de la carretera GI-V-5132 en el seu tram fins a Vilavenut.
* Escrit del Departament de Governació en el que comuniquen que en data 22 de març de 2013 va finalitzar la campanya de recollida de dades de l’Enquesta de Recompte de personal de l’Administració Local 2013.
* Escrit del Consell Esportiu del Pla de l’Estany en el que agraeixen la col·laboració de la passada edició del Rodajoc.

A continuació l’Alcaldessa Acctal. Informa al Ple que l’obra de la restauració de la coberta de l’església parroquial de Sant Feliu de Fontcoberta està acabada. Que es farà la inauguració el dia 12 de maig de 2013, dia de la festa del Roser de Fontcoberta, i convida a tots els regidors a assistir a la festa d’inauguració.

Continua la Sra. Pilar Busquets i comunica que a l’ermita Mare de Déu de la Font hi ha una esquerda considerable a darrera l’altar. Que varen anar a veure-ho amb el tècnic municipal i la solució és que s’hi ha de col·locar uns tirants.

**4t.- APROVACIÓ BASES DE LA BRIGADA JOVE I BASES CASAL D’ESTIU.**

El regidor de Joventut exposa al Ple les bases de la Brigada Jove i del Casal d’Estiu.

Pren la paraula la regidora Sra. Consol Mas i pregunta a quina hora serà la reunió amb el Tribunal Qualificador, ja que l’any passat hi va haver-hi un malentès i es va assabentar de la reunió una hora abans.

El regidor de Joventut diu que serà un dimecres a la tarda i que ja se l’avisarà en temps i consensuaran l’hora.

Pren la paraula el regidor Sr. Lluís Freixa i diu que hi assistirà ell en representació del grup de l’oposició, que potser millor a primera hora.

El Sr. Carles Pedrola diu que ja se l’avisarà de l’hora, que han de parlar amb el Sr. Alcalde.

Continua el Sr. Pedrola i diu que a l’agutzil sortirà també una referència de les bases per optar a socorrista de la piscina municipal, però que la contractació la fa directament l’empresa que presta el servei de salvament i socorrisme, que és Girosos SL. L’Ajuntament únicament recollirà els curriculums dels joves que es vulguin presentar.

**5è. PRECS I PREGUNTES**

Arribat el torn de precs i preguntes, pren la paraula el regidor Sr. Jaume Roura i pregunta si les obres del col·lector estan acabades?

Contesta la Sra. Pilar Busquets i diu que sí.

El Sr. Jaume Roura continua i diu que entre els C/Mn. Pere Campolier i Mercè Rodoreda els desaigües estan molt enfonsats, que s’hi ha de fer alguna actuació.

La Sra. Pilar Busquets diu que es va aprofitar per posar-hi una reixa pels desaigües, que una vegada fet ho va anar a veure amb el tècnic municipal i el que es farà serà senyalitzar-ho, per tal de que els vehicles vagin més poc a poc, igual com es senyalitzen les bandes en alçada, la intenció es fer el mateix.

En Jaume Roura diu que creu que s’ha de fer alguna actuació, ja que si es va en moto pot ser fàcil de caure.

Pren la paraula el regidor Sr. Lluís Freixa, reitera que s’ha de senyalitzar i pregunta si es va dissenyar així?

La Pilar contesta que no ho sap, però que creu que es qüestió de nivells.

En Jaume Roura insisteix en què éstà molt enfonsat.

La Pilar Busquets repeteix que es senyalitzarà bé.

Seguidament pren la paraula el regidor Sr. Francesc Molina i fa un prec que ja es va fer en el ple de dos mesos i demana que es posi una senyal de direcció prohibida en el gir de la Plaça de la Font al C/Revardit, ja que algun despistat va en direcció contraria i pot propiciar un accident.

Seguidament pregunta si les obres del voltant del pavelló estan acabades.

Contesta l’Alcaldessa Acctal. i diu que la part del rec està acabada, falta acabar tota la part del pàrquing. Aquesta part l’havia de fer el promotor, però amb els canvis que li ha ordenat la Generalitat que fes a la rotonda, ho ha posat tot més difícil i per tant ara la intenció és posar material reciclat en el pàrquing, ja que una vegada compactat, el terreny queda fort .

Pren la paraula el regidor Sr. Lluís Freixa i diu que ja s’ha fet una prova de material reciclat a Espolla a la part de Porqueres.

La Sra. Pilar Busquets diu que no n’està assabentada.

També es comenta que també s’hauria de posar grava a la part de davant del pavelló que dóna al President Càrdenas.

La Regidora diu que prefereix que en el proper Ple ho expliqui el Sr. Alcalde, ja que és qui personalment porta els acords amb el promotor de les obres d’acabament de la zona urbana.

A continuació pren la paraula el regidor Sr. Lluís Freixa i comenta que el dia de la festa del cargol va venir a Fontcoberta el conseller Sr. Santi Vila i li va ensenyar la Ctra. de Figueres, el tram que va de la Brasa fins la rotonda ja que està molt malmès. El conseller en va prendre nota, tot i que li va comentar que aquest any és molt difícil econòmicament.

El regidor comenta que també li va explicar l’accident de la rotonda i el canvi de titular de la carretera. El conseller li va aconsellar que l’Ajuntament posi pressa al promotor perquè faci les obres que falten a la rotonda, ja que la responsabilitat és del promotor i seguidament de l’Ajuntament.

La Pilar Busquets contesta que la carretera és de la Generalitat no de l’Ajuntament.

En Lluís Freixa repeteix que s’ha de demanar celeritat al promotor. Seguidament el regidor vol que consti en acta que el Sr. Conseller es volia acomiadar de l’equip de govern, però en aquell moment no hi havia ningú.

El regidor Sr. Narcís Bartis contesta que per qüestions personals no estava al dinar.

La Sra. Pilar Busquets diu que el grup de CIU no els va avisar de quin horari seguiria el conseller i quan va ser l’hora ella va marxar.

Seguidament i acabats els precs i preguntes, el regidor Sr. Narcís Bartis diu que en el Ple anterior havien demanat els costos de la llar d’infants i del butlletí Municipal, i comença a explicar-ho.

Comença per la llar d’infants i explica les places que s’oferiran aquest proper curs. Seguidament presenta els costos de la llar d’infants amb l’empresa Plataforma Educativa, empresa que tenia la concessió dels cursos 2010-2011 i 2011-2012 i l’estalvi que es fa amb la nova concessió i el canvi d’empresa, Orió Serveis, en aquest curs.

En Lluís pregunta el cost dels pares. En Narcís contesta que s’ha de calcular segons el número d’alumnes, però la despesa mensual està estipulada en l’ordenança fiscal municipal.

A continuació explica els costos del butlletí municipal i resumeix els canvis que han fet i que es faran per a reduir despesa, com és suprimir la memòria gràfica, suprimir la retribució pel repartiment del butlletí, ja que ara ho fa la brigada, la reducció de 24 a 20 pàgines i la reducció d’exemplars de 600 a 550, en total segur que hi haurà un estalvi considerable.

En Narcís Bartis diu que s’ha de destacar i cal tenir-ho en compte, ja que serà una reducció prou elevada.

Que creu que el butlletí no és partidista, diu que es dóna la informació del que s’està fent dia a dia, per exemple a l’últim exemplar hi ha el resum de les actes

el pressupost, la brigada de voluntaris etc, o sigui informació.

Que l’única pàgina que poden titllar de partidista podria ser la publicació de la carta i la resposta entre el Sr. Alcalde i el President del Consell Comarcal. Cosa que segur que el president del CC no deixaria publicar en el butlletí del Consell.

En Lluís contesta, i diu que el president del CC deixa posar informació.

Segueix el Sr. Narcís Bartis mirant l’últim butlletí on hi ha la publicació de fets i activitats diverses del municipi i per acabar l’entrevista, no veu el partidisme que critiquen, sinó que veu molta més informació que la que donaven abans l’equip de CIU.

 A continuació pren la paraula el regidor Sr. Lluís Freixa i diu que li ha agradat molt aquesta explicació, però voldria saber que valen 500 butlletins a 20 planes, igual que el cost del repartiment per la brigada municipal, ja que mentre es fa això, deixen de fer treballs propis de la brigada.

Pren la paraula l’Alcaldessa Acctal. i diu que aquesta discussió està arribant al límit, que s’ha fet d’aquesta manera per a reduir costos i que no toca ara calcular el cost de la brigada per a fer aquesta feina.

El regidor Sr. Freixa diu que quedi clar en l’acta el que la Sra. Pilar Busquets ha comentat.

I no havent-hi més assumptes a tractar ni més precs ni preguntes a formular, la Sra. Alcaldessa Accidental dóna per acabada la sessió a les vint-i-dos hores trenta minuts. En dono fe.

Vist i plau

L’Alcaldessa Accidental La Secretària